

**Инвестициялық преференцияларды беруге арналған өтінімдерді қабылдау, тіркеу және қарау қағидаларын бекіту туралы**

***Күшін жойған***

Қазақстан Республикасы Индустрия және жаңа технологиялар министрінің 2012 жылғы 1 маусымдағы № 183 Бұйрығы. Қазақстан Республикасының Әділет министрлігінде 2012 жылы 28 маусымда № 7759 тіркелді. Күші жойылды - Қазақстан Республикасы Инвестициялар және даму министрінің м.а. 2015 жылғы 30 желтоқсандағы № 1281 бұйрығымен

      Ескерту. Күші жойылды - ҚР Инвестициялар және даму министрінің м.а. 30.12.2015 № 1281 (алғашқы ресми жарияланған күннен бастап қолданысқа енгізіледі) бұйрығымен.

      «Инвестициялар туралы» Қазақстан Республикасы Заңының 20-бабының 2-тармағына сәйкес **БҰЙЫРАМЫН**:

      1. Қоса берiлiп отырған инвестициялық преференцияларды беруге арналған өтiнiмдердi қабылдау, тiркеу және қарау қағидалары бекiтiлсiн.

      2. «Инвестициялық преференцияларды беруге арналған өтінімдерді қабылдау, тіркеу және қарау Ережелерін бекіту туралы» Қазақстан Республикасының Индустрия және сауда министрлiгi Инвестиция комитетi төрағасының 2005 жылғы 5 маусымдағы № 38-п бұйрығының күші жойылды деп танылсын (Нормативтік құқықтық актілерді мемлекеттік тіркеу тіркелімінде № 3708 тіркелген, «Юридическая газета» газетінде 2005 жылғы 29 қыркүйектегі № 179 (913) жарияланған).

      3. Қазақстан Республикасының Индустрия және жаңа технологиялар министрлігі Инвестиция комитеті (А.Ж. Серіков) заңнамамен белгіленген тәртіппен Қазақстан Республикасының Әділет министрлігінде осы бұйрықтың мемлекеттік тіркелуін және бұқаралық ақпарат құралдарында ресми жариялануын қамтамасыз етсін.

      4. Осы бұйрықтың орындалуын бақылау Қазақстан Республикасының Индустрия және жаңа технологиялар бірінші вице-министрі А.П. Рауға жүктелсін.

      5. Осы бұйрық алғашқы ресми жарияланған күнінен бастап күнтізбелік он күн өткен соң қолданысқа енедi.

*Министр                                    Ә. Исекешев*

Қазақстан Республикасының

Индустрия және жаңа технологиялар

министрінің 2012 жылғы

1 маусымдағы № 183 бұйрығымен

бекітілген

 **Инвестициялық преференцияларды беруге арналған өтінімдерді**
**қабылдау, тіркеу және қарау қағидалары**

 **1. Жалпы ережелер**

      1. Осы Инвестициялық преференцияларды беруге арналған өтiнiмдердi қабылдау, тiркеу және қарау қағидалары (бұдан әрi - Қағидалары) инвестиция жөніндегі уәкілетті орган инвестициялық преференцияларды беруге арналған өтiнiмдердi қабылдау, тiркеу және қарау тәртiбiн анықтайды.

      2. Осы Қағидаларда мынадай ұғымдар қолданылады:

      1) инвестициялар жөнiндегi уәкiлеттi орган (бұдан әрi – уәкiлеттi орган) – Қазақстан Республикасының Үкіметі анықтайтын инвестициялық келісім-шарттар жасау және олардың орындалуын бақылау жөніндегі мемлекеттік орган;

      2) өтінім беруші - қызметтiң басым түрлерiнде инвестициялық жобаны немесе инвестициялық стратегиялық жобаны iске асыру үшiн инвестициялық преференцияларды алуға өтiнiм берген Қазақстан Республикасының заңды тұлғасы.

 **2. Өтiнiмдердi қабылдау және тiркеу**

      3. Инвестициялық преференцияларды алуға өтiнiмді өтінім беруші уәкiлеттi органның кеңсесiне тапсырады, ол тіркеу нөмірін берумен және күнімен тіркеледі одан соң уәкiлеттi органның бiрiншi басшысына немесе оның орынбасарына берiледi.

      4. Уәкiлеттi органның басшысы немесе оның орынбасары өтiнiмдi «Инвестициялар туралы» Заңның (бұдан әрі – Заң) талаптарына сәйкестігін тексеру үшiн уәкiлеттi органның тиiстi бөлiмшесіне береді.

 **3. Өтiнiмдi қарау**

      5. Инвестициялық преференцияларды беру үшiн өтінім қарау мерзімі жиырма жұмыс күнін құрайды.

      6. Уәкілетті органнның тиісті бөлімшесі өтінімді инвестициялық преференцияларды беру мәніне қараған кезде:

      1) өтінімнің бекітілген нысанға сәйкестігіне талдау жүргізеді:

      2) Заңның 19-бабында көрсетілген құжаттардың барын айқындайды;

      3) инвестициялық жобаның немесе инвестициялық стратегиялық жобаның бизнес-жоспарын Заңның 19-бабының 4-тармақшасына сәйкес бекітілген Талаптар сәйкестігіне талдау жүргізеді;

      4) инвестициялық жобаның немесе инвестициялық стратегиялық жобаның қаржыландыру көздерiнiң болуына және қаржыландыру кепілдігін анықтайды;

      5) салықтық қарыз, басқа да мiндеттi төлемдер және әлеуметтік аударымдар бойынша қарыздардың жоқтығына талдау жасайды;

      6) инвестициялық мәселелер (келiсiмдер) бойынша мемлекеттiк органдармен және басқа мекемелермен өзара жұмыс атқарады.

      7. Тапсырыстың нәтижелері бойынша Уәкілетті орган инвестициялық преференцияларды беру немесе бас тарту жөнінде шешім қабылдайды, ол жайлы Өтінім берушіге жазбаша жауап жібереді. Инвестициялық преференцияларды беруге бас тарту жөніндегі шешім уәжді болуы тиіс.

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК